**Saeimas Ilgtspējīgas attīstības komisijai**

*Par Eiropas Savienības struktūrfondu un Kohēzijas fonda atbalstu pašvaldību uzņēmējdarbības infrastruktūras projektiem*

Atbildot uz Saeimas Ilgtspējīgas attīstības komisijas (turpmāk – komisija) 2016.gada 14.decembra vēstuli Nr.142.9/17-26-12/16 par Eiropas Savienības struktūrfondu un Kohēzijas fondu (turpmāk – ES fondi) atbalstu pašvaldību uzņēmējdarbības infrastruktūras projektiem, Ministru kabinets sniedz informāciju komisijai par papildu finansējuma iespējām.

Atbilstoši Ministru kabineta noteikumos Nr.563[[1]](#footnote-1) noteiktajai kārtībai par 3.3.1.specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” (turpmāk – 3.3.1.SAM) trešās projektu iesniegumu atlases kārtas īstenošanu, Vides aizsardzības un reģionālās attīstības ministrija (turpmāk – VARAM) kā atbildīgā ministrija par īstenošanu Reģionālās attīstības koordinācijas padomē organizēja projektu ideju konceptu priekšatlasi. Projektu ideju konceptu izvērtēšanas rezultātā tika secināts, ka no 90 iesniegtajiem projektu ideju konceptiem 83 atbilst visiem atbilstības un kvalitātes kritērijiem. Tā kā visu atbilstošo projekta ideju konceptu finansējuma kopsumma pārsniedza 3.3.1.SAM trešajai projektu iesniegumu atlases kārtai pieejamo Eiropas Reģionālās attīstības fonda (turpmāk – ERAF) finansējumu – 37 193 476 *euro,* projektu ideju koncepti tika sakārtoti atbilstoši iegūtajam vērtējumam, attiecīgi par pieejamo finansējumu tālākai īstenošanai virzot 54 projekta ideju konceptus, tos apstiprinot ar Ministru kabineta rīkojumu[[2]](#footnote-2).

Ņemot vērā iepriekš minēto, 3.3.1.SAM trešajā projektu iesniegumu atlases kārtā ERAF finansējums netika piešķirts 29 projektu ideju konceptiem (ERAF finansējums 26.9 miljoni *euro*), kuru ietvaros ir plānoti potenciāli labi sasniedzami rezultāti, un to īstenošanas ietekme uz tautsaimniecību ir vērtējama kā nozīmīga. Līdz 2020.gadam plānoto projektu rezultāti paredz radīt ievērojamu skaitu jaunu darba vietu (provizoriskais aprēķins – 707), piesaistīt nefinanšu investīcijas (provizoriskais aprēķins – 38 954 709 *euro*), kā arī atbalstīt komersantus, kuri gūs labumu no projektu ietvaros veiktajām investīcijām infrastruktūrā (provizoriskais aprēķins – 141 komersants).

Papildu ES fondu finansējuma pieejamību 3.3.1.SAM būs iespējams vērtēt ne ātrāk kā 2019.gada beigās. Saskaņā ar Vispārējā regulā[[3]](#footnote-3) noteikto, 2019.gadā, pamatojoties uz dalībvalsts sagatavotajā īstenošanas ziņojumā, kas Eiropas Komisijai iesniedzams līdz 2019.gada 30.jūnijam, sniegto informāciju, tiks veikta darbības programmas “Izaugsme un nodarbinātība” darbības rezultātu izvērtēšana, ņemot vērā noteikto starpposma mērķu sasniegšanu prioritāro virzienu līmenī. Pamatojoties uz minēto rezultātu izvērtēšanu un attiecīgu Eiropas Komisijas lēmumu par starpposma mērķu sasniegšanu, kas indikatīvi sagaidāms 2019.gada septembrī, būs iespējams vērtēt izrietošas finansējuma pārdales darbības programmas “Izaugsme un nodarbinātība” ietvaros.

Vienlaikus informējam, ka pašvaldībām tiek nodrošināti stabili un prognozējami budžeta nodokļu ieņēmumi 2017.gadam un vidējā termiņā pie iedzīvotāju ienākuma nodokļa ieņēmumu sadalījuma pašvaldību budžetiem 80% un valsts budžetam 20% apmērā, nodrošinot pašvaldību funkcijām un pienākumiem atbilstošu ieņēmumu bāzi. Pašvaldību nodokļu ieņēmumu īpatsvars vispārējās valdības nodokļu ieņēmumos (neskaitot iemaksas valsts fondēto pensiju shēmā) pie nemainīga valsts un pašvaldību funkciju sadalījuma 2017.gadā ir 19,6% apmērā, 2018.gadā – 19,6% apmērā un 2019.gadā – 19,7% apmērā.

Tāpat pašvaldībām operatīvi tiek nodrošināta iespēja saņemt lētus finanšu resursus – aizņēmumus, investīciju projektu īstenošanai valsts un pašvaldību noteiktām prioritātēm (mērķiem). Kā galvenā prioritāte (mērķis) ir noteikti aizņēmumi Eiropas Savienības un pārējās ārvalstu finanšu palīdzības līdzfinansēto projektu īstenošanai. Esošā aizņēmumu politika garantē aizņēmumu pieejamību ik vienai pašvaldībai investīciju projektu īstenošanai, kas atbilst gadskārtējā valsts budžetā likumā noteiktajiem aizņēmumu mērķiem.

Vienlaikus informējam, ka 2017.gadā vairs netiek noteikti mērķi pašvaldību galvojumiem. Līdz ar to pašvaldībām ir iespēja arī sniegt galvojumus savu kapitālsabiedrību aizņēmumiem, kas tiek ņemti jebkura investīciju projekta īstenošanai, kas saistīti ar pašvaldības funkcijas nodrošināšanu.

Ministru prezidents M.Kučinskis

finanšu ministre D.Reizniece-Ozola

1. Ministru kabineta 2015.gada 13.oktobra noteikumi Nr.593 “Darbības programmas “Izaugsme un nodarbinātība” 3.3.1.specifiskā atbalsta mērķa ”Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” īstenošanas noteikumi”” [↑](#footnote-ref-1)
2. Ministru kabineta 1.jūnija rīkojums Nr.310 “Par 3.3.1.specifiskā atbalsta mērķa “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” un 5.6.2. specifiskā atbalsta mērķa “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” plānoto finansējuma apmēru un iznākuma rādītājiem otrajai projektu iesniegumu atlases kārtai” [↑](#footnote-ref-2)
3. Eiropas Parlamenta un Padomes regulas (ES) Nr.1303/2013 (2013.gada 17.decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006 21. un 22.pants [↑](#footnote-ref-3)